
Kedves végzős diákjaink! Kedves szülők, nagyszülők!
Tisztelt kollégák!

Az XXI. századi ember a hétköznapokban folyamatosan rohan!
Rohan a busz után, idegeskedik, hogy nem ér ide, vagy oda pontosan. A szülő rohanva viszi külön órára a gyerekét, és ti is rohantok, hogy az eggyel előbbi busszal haza tudjatok menni.
Rohanó világ vesz körül bennünket és még a traffipaxok képei nyomán kiszabott igen magas büntetések sem szabnak gátat a sebességnek.
Várakozni sem szeretünk, nincs erre időnk – mondogatjuk.
De azért lődörögni szoktunk! Vagy cél nélkül bandukolni, ha éppenséggel nincs kedvünk semmit sem csinálni, vagy összeszedni magunkat, hogy betaláljunk az órára.
Aki lovagol az tudja, hogy a lónak is három alap járásmódja van a lépés, az ügetés és a vágta. Még a poroszkálás is ide sorolható negyedikként.
De ez most sem nem rohanás, sem nem lődörgés, nem bandukolás, nem is ügetés, poroszkálás vagy vágta, hanem ballagás!
Ballagás!
Milyen járásmódja az embernek a ballagás?
A magyar nyelv értelmező szótára szerint „a ballag igével kifejezett cselekvés; lassú, kényelmes járás, mendegélés, sétálás.”
Mikor érünk rá így járni? Mikor érünk rá sétálni? Majd, ha nyugdíjasok leszünk? Vagy talán akkor sem?
Mikor érünk rá ballagni?
Valljuk be, ritkán! Ünnepi alkalmakon! Ezért különleges ez a járásmód!
De ma különleges nap van! Ünnepi nap van!
Ballagunk, és lassan végig haladva az iskola épületeiben, búcsút veszünk a bennünket emberré formáló évektől. Búcsúzunk tárgyaktól és személyektől, falaktól és emberektől, diáktársaktól és tanároktól, osztálytermektől, műhelyektől, emlékektől, szerelmektől, barátoktól.
Hogy megértsük ennek a különlegességét, kicsit lépjünk vissza az éppen, hogy csak elmúlt húsvéthoz! Ahhoz a nagycsütörtöki utolsó vacsorához, amely egy hagyományos zsidó szédereste volt, ahol a legfiatalabbnak, a kivonulás történetének felelevenítéséhez kötődő kérdéseket kellett feltennie a családfőnek. jelen esetben János apostol, a legfiatalabb tehette fel a kérdést Jézusnak.
Az egyik ilyen kérdés ez volt: „Mindennap eszünk ülve és oldalra dőlve, ezen az éjszakán miért eszünk csak oldalra dőlve? Miért kell oldalra dőlve enni?”
Ez a szimbólum a szabadságélményre utal, hiszen az Egyiptomi fogságból való megszabadulást ünnepli az ószövetség népe húsvétkor. Az oldalra dőlés az urizálás jele, megszabadulva a szolgaságból, önálló, szabad, felelősséggel-cselekvő néppé lettek!
Így oldalra dőlve, fekve ettek a görögök, a rómaiak. Úgy gondolták a választott nép fiai, ha mi is így eszünk, úgy érezzük, úriemberek vagyunk, vagyis szabadok. 
A ballagás összemérhető, párhuzamba állítható ezzel! Lassan végig megyünk középiskolás életünk helyszínein, felidézve szép és kevésbé jó emlékeinket. Most nem sietünk, ballagunk! Mehetünk az eggyel későbbivel is!
Ballagunk, mint az urak, akik elérték az önálló, szabad, felelősséggel-cselekvő életkort. És erről majd még egy papírt; érettségit, szakmunkás bizonyítványt is kiállít az iskola. (Jó esetben!)
Szabadok vagyunk!
De nem az a kérdés már, hogy mitől vagyunk szabadok. Nem az iskolai kötöttségek igájától szabadulunk meg, nem a felelésektől, dolgozatoktól, számonkérésektől, szintvizsgáktól.
Most az fontos kérdés, hogy mire vagyunk szabadok? Merre nyílik ki a mi szabadságunk? És mire használjuk a szabadságunkat? 
Tudunk-e jól élni vele?
Sem az iskola kontrollja, sem a szülők óvása nem keretezi már szigorúan az életeteket, de biztosítéknak ott vannak a háttérben. Ragaszkodjatok és támaszkodjatok rájuk!
Szabadok vagyunk! Urak vagyunk! Ballagunk. A magunk urai vagyunk!
Az ember így, amikor szabadság feszíti a mellét, önkéntelenül is nagynak érzi magát. Nagynak, tökéletesnek, ahogyan Jézus tanítványai az utolsó vacsorán.
Versengés is támadt köztük, hogy melyikük a nagyobb. Jézus viszont ezt az utasítást adta nekik: „a legnagyobb legyen olyan, mint a legkisebb, és az elöljáró olyan, mint a szolga” (vö. Lk 22, 24-30)
Urak vagyunk tehát, de azért vagyunk urak, hogy szabadon szolgáljunk, szabadon szolgáljuk egymást!
Ilyen és ehhez hasonló, első hallásra paradox értékekben fürdettünk meg benneteket középiskolás éveitek alatt. Azt reméljük, hogy ha nem is most rögtön, de egyszer csak, akár váratlanul is kivirágzik bennetek mindaz a jó, amit itt kaptatok, amit a szülői, nagyszülői háttér erősített.
Anthony de Mello (1931 — 1987) indiai származású jezsuita pap a Csend szava könyvében idéz egy történetet, ezzel zárom beszédemet, ezt adom útravalóul:
Egyszer a Mestert megkérdezte egyik tanítványa:
„Hogyan lehetnék olyan nagy ember, mint te?”
„Miért akarsz nagy lenni?” - kérdezte a Mester.
„Embernek lenni is elég nagy teljesítmény.”

Vállaljátok ezt a feladatot!
Köszönöm.
